شه‌فه‌ق نيوز/ سه‌رچه‌وه‌يگ وه‌رپرس ئه‌منى، ئاشكراى كوشيان و زه‌خمداربوين هه‌فت سه‌رباز كرد له‌ سه‌ربازه‌يل سه‌ر وه‌ هيزه‌يل سوپاى عراق له‌ په‌لاماريگ ك له‌لايه‌ن چه‌كداره‌يليگ نه‌ناسرياێ ئه‌نجام درياو گومان ئه‌وه‌ ئه‌كريه‌ێد سه‌ر وه‌ ريكخرياگ تيرۆريستى داعش بوون له‌ باكوور به‌غداى پايته‌خت.
ئه‌و سه‌رچه‌وه‌ ئه‌را شه‌فه‌ق نيوز وت: ئه‌و چه‌كداره‌يله‌ له‌ ده‌مه‌و شه‌وه‌كى ئمڕوو په‌لامار سه‌ربازه‌يليگ دانه‌ له‌ سوپاى عراقى له‌ ناوچه‌ى تارميه‌ له‌ باكوور به‌غداى پايته‌خت.
جى باسه‌، سه‌رچه‌وه‌گه‌ هه‌ميش وت: له‌و په‌لاماره‌ چوار سه‌رباز كوشيانه‌و سێ سه‌ربازيش زه‌خمدار بوينه‌.
